**Kaptein Mbaye Diagne-medaljen for enestående mot** (engelsk: *Captain Mbaye Diagne Medal for Exceptional Courage*, fransk: *Médaille capitaine Mbaye Diagne pour acte de courage exceptionnel*) er en tapperhetsmedalje innstiftet av FNs sikkerhetsråd 8. mai 2014. Den kan tildeles militært personell, så vel som politifolk og sivile, som i tjeneste for FN utviser usedvanlig mot i særdeles farefulle situasjoner.

Bakgrunn
--------

Medaljen er oppkalt etter kaptein Mbaye Diagne fra Senegal som tjenestegjorde i UNAMIR i Rwanda og som reddet menneskeliv under folkemordet i landet i 1994.

I beslutningen om å innføre medaljen ba Sikkerhetsrådet FNs generalsekretær om å fastsette utforming av medaljen og utarbeide retningslinjer om nominasjon, begge deler innen seks måneder.

Utforming
---------

Båndstripe
Generalsekretæren informerte i brev av 16. desember 2014 Sikkerhetsrådets president om medaljens utforming. Av brevet framgikk det at medaljen er utformet som en variant av FNs emblem og at det er to varianter av medaljen, én med engelsk tekst og én med fransk. Teksten på den engelskspråklige versjonen lyder på avers «UNITED NATIONS» i øvre halvsirkel og «EXCEPTIONAL COURAGE» i nedre halvsirkel. På revers står «CAPTAIN MBAYE DIAGNE MEDAL» i øvre halvsirkel og «IN THE SERVICE OF PEACE» i nedre halvsirkel. På fransk lyder teksten på avers «NATIONS UNIS» i øvre halvsirkel «COURAGE EXCEPTIONEL» i nedre halvsirkel og på revers «MEDAILLE CAPITAINE MBAYE DIAGNE» i øvre halvsirkel og «AU SERVICE DE LA PAIX» i nedre halvsirkel. Medaljen er opphengt i bånd til å bære om halsen.

Tildeling
---------

I et nytt brev datert 20. mai 2015 informerte generalsekretæren Sikkerhetsrådet om at datoen for handlinger som kommer i betraktning for tildeling var flyttet fra innstiftelsesdatoen 8. mai 2014 tilbake til 1. januar 2007, datoen for Ban Ki-moons tiltredelse som generalsekretær.

Den første utdeling av medaljen fant sted 19. mai 2016. Den første medaljen ble overlevert kaptein Diagnes familie. Rundt ti personer var vurdert for tildeling. I 2019 ble medaljen tildelt posthumt til en malawisk FN-soldat som i 2018 ble drept som følge av skader han pådro seg da ha reddet en tanzaniansk medsoldat i tjeneste for MONUSCO i Den demokratiske republikken Kongo.

Referanser
----------

1. 1 2  *Resolution 2154 (2014)*, Sikkerhetsrådet, 8. mai 2014.
2. ↑  «Creating Medal Named after Captain Mbaye Diagne, Security Council Honours Senegalese Peacekeeper’s Heroic Actions during 1994 Genocide in Rwanda», De forente nasjoner, 8. mai 2014. Lest 7. desember 2014.
3. ↑  «UN mulls peacekeeper medal named after Capt Mbaye Diagne», *BBC News*, 16. april 2014. Lest 7. desember 2014.
4. 1 2  Letter dated 16 December 2014 from the Secretary-General addressed to the President of the Security Council, De forente nasjoner. Lest 16. august 2015.
5. ↑  Letter dated 20 May 2015 from the Secretary-General addressed to the President of the Security Council, De forente nasjoner. Lest 16. august 2015.
6. ↑  «Secretary-General to Award Inaugural ‘Captain Mbaye Diagne Medal’ as Headquarters Observes International Day of United Nations Peacekeepers, 19 May», pressemelding, De forente nasjoner, 17. mai 2016. Lest 30. juni 2016.
7. ↑  «Family of UN peacekeeper who saved hundreds of lives in Rwanda shares memories of their father, husband», UN News Centre, Lest 30. juni 2016.
8. ↑  «UN Recognizes Exceptional Bravery of Senegalese Peacekeeper», *Voice of America*, 19. mai 2016. Lest 30. juni 2016.
9. ↑  «Secretary-General to Honour Fallen Malawi Soldier with Captain Mbaye Diagne Medal for Exceptional Courage, at Headquarters, 24 May | Meetings Coverage and Press Releases». *www.un.org*. Besøkt 12. oktober 2019.
10. ↑  «UN bestows Captain Mbaye Diagne Medal on Private Chitete». *SABC News* **(engelsk)**. 24. mai 2019. Besøkt 12. oktober 2019.